text: Væbnet røveri i Kliplev: I dag starter retssagen
  29 marts 2016 kl. 07.02
  I dag starter retssagen mod fire unge mænd, der er tiltalt for væbnet røveri i Dagli'Brugsen i Kliplev.
  Tirsdag kl. 9:00 begynder retssagen mod fire unge mænd, der er tiltalt for at begå væbnet røveri i Dagli’Brugsen i Kliplev den 11. september 2015. Ifølge tiltalen brød de dengang 17-årige drenge ind i butikken efter lukketid. Her truede de de ansatte med en kniv og bandt dem fast med strips. Gerningsmændene slap væk med et større pengebeløb. Det er Katrine Grydehøj fra Syd- og Sønderjyllands Politi, der er anklager i sagen.
  - Det er et ret groft røveri, fordi der har været våben involveret. Også selvom våbnene kun blev brugt til at true de ansatte med. Og så var gerningsmændene jo også maskeret, og det gjorde det til en meget voldsom oplevelse for personalet, siger anklager Katrine Grydehøj fra Syd- og Sønderjyllands Politi til TV SYD.
  Først i november 2015 – to måneder efter røveriet – blev de fire unge mænd identificeret og anholdt af Syd- og Sønderjyllands Politi. Det viste sig senere, at den ene af de unge mænd var ansat i Dagli’Brugsen, da røveriet blev begået.
  Der bliver afsagt dom i sagen den 13. april.
  